Document ID: 31990L0415

Direktiva Sveta
z dne 27. julija 1990
o spremembi Priloge II k Direktivi 86/280/EGS o mejnih vrednostih in ciljih kakovosti pri odvajanju določenih nevarnih snovi, vključenih v seznam I Priloge k Direktivi 76/464/EGS
(90/415/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 130s Pogodbe;
ob upoštevanju Direktive Sveta 76/464/EGS z dne 4. maja 1976 o onesnaževanju zaradi odvajanja nekaterih nevarnih snovi v vodno okolje Skupnosti [1] in zlasti členov 6 in 12 Direktive,
ob upoštevanju predloga Komisije [2],
ob upoštevanju mnenja Evropskega parlamenta [3],
ob upoštevanju mnenja Ekonomsko-socialnega odbora [4],
ker zaradi zaščite vodnega okolja Skupnosti pred onesnaženjem z določenimi nevarnimi snovmi člen 3 Direktive 76/464/EGS uvaja sistem predhodnega dovoljenja, ki določa emisijske standarde za odvajanje snovi iz seznama I v Prilogi k Direktivi; ker člen 6 navedene direktive predvideva, da se za take emisijske standarde določijo mejne vrednosti in tudi cilji kakovosti za vodno okolje, na katero vplivajo izpusti teh snovi;
ker morajo države članice upoštevati mejne vrednosti, razen v primerih, ko lahko uporabijo cilje kakovosti;
ker bo treba na predloge Komisije Direktivo 86/280/EGS [5], kakor je bila spremenjena z Direktivo 88/347/EGS [6], spremeniti in dopolniti skladno z razvojem stanja znanstvenega znanja, ki zadeva predvsem strupenost, obstojnost in kopičenje zadevnih snovi v živih organizmih in sedimentih, ali razvojem najboljših razpoložljivih tehničnih sredstev; ker je za ta namen treba predvideti dodatke k navedeni direktivi, ki se nanašajo na ukrepe v zvezi z ostalimi nevarnimi snovmi, ter spremembe vsebine Priloge II;
ker člen 5 Direktive 86/280/EGS predvideva, da je treba v primeru določenih pomembnejših virov onesnaženja s temi snovmi, razen virov, za katere veljajo mejne vrednosti Skupnosti ali nacionalni emisijski standardi, pripraviti posebne programe za zmanjšanje onesnaženosti;
ker je primerno, da so manjši izpusti, za katera veljajo določbe člena 5 Direktive 86/280/EGS, izvzeti iz zahtev člena 3 Direktive 76/464/EGS;
ker bi morale na podlagi meril, določenih v Direktivi 76/464/EGS, za 1,2-dikloroetan, trikloroetilen, perkloroetilen in triklorobenzen veljati določbe Direktive 86/280/EGS,
SPREJEL NASLEDNJO DIREKTIVO:
Člen 1
Priloga II k Direktivi 86/280/EGS se s tem spremeni, kot je določeno v Prilogi k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, v 18 mesecih po notifikaciji te direktive [7]. O tem takoj obvestijo Komisijo.
2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva je naslovljena na države članice.
V Bruslju, 27. julija 1990

Labels: 7
1
20